‘Rowers’ vas ná strooptogte by klerewinkels(Foto: SA Police Service/Twitter) Ses vermeende rowers is agter tralies nadat hulle eers ŉ Ackermans in die Johannesburgse middestad beroof het en daarna hul strooptog by ŉ Mr. Price-klerewinkel voortgesit het. Kapt. Xoli Mbele, polisiewoordvoerder, het gesê vyf verdagtes het die Ackermans in die stad ingekom en hul aanvanklik as klante voorgedoen. Hulle het wapens uitgepluk, die kassiere aangehou en met kontant en selfone gevlug. “Hulle is uit dié winkel en na ŉ Mr. Price-winkel waar hulle ŉ ongespesifiseerde bedrag geld en selfone gebuit het.” Die polisie en Johannesburgse metropolisie was egter blitsig op hul spoor en die bende is kort ná die voorvalle in hegtenis geneem. Een van die vermeende betrokkenes is ŉ taxibestuurder. Hy is in hegtenis geneem vir die besit van vermoedelik gesteelde items, nadat sommige van die selfone in sy minibussie gekry is, het Mbele gesê. Die polisie het ook op die voertuig beslag gelê. Die verdagtes verskyn later vandag in die Johannesburgse landdroshof. Hulle word aangekla van gewapende roof, die besit van ongelisensieerde vuurwapens en die besit van gesteelde selfone.